Ħeles mill-vizzju tad-droga bl-għajnuna tal-Caritas u llum qed jaħdem biex aktar vittmi tad-droga jħabbtu l-bibien tal-Caritas. TVM tkellem ma' Fabrizio Faniello li tkellem dwar il-familja li sab fi ħdan il-Caritas u appella biex min qed jbati mill-vizzju jagħmel kuraġġ u jfittex għajnuna. Ħabbat il-bieb u jiftaħlek. Dan huwa prinċipju fundamentali għall-Caritas, li dejjem fetħet il-bieb għal min kellu bżonn l-għajnuna tagħha. U għada din l-għaqda se tħabbat fuq il-bieb tal-qlub Maltin u Għawdxin f'maratona ta' ġbir ta' fondi biex tkun tista' tkompli tgħin persuni li qed jiffaċċjaw sfidi varji f'ħajjithom jirnexxu fosthom persuni li qed jissieltu mal-vizzju tad-droga. Il-kantant Fabrizio Faniello li fis-snin li għaddew fittex u sab l-għajnuna tal-Caritas biex ħeles mill-vizzju tad-droga qal ma' Television Malta li din il-maratona se tkun pjuttost differenti. "Din hi maratona ta' mħabba. Għall-ewwel darba il-Caritas se tagħmel maratona b'differenza li se jkun hemm ġbir ta' donazzjonijiet iżda persuni li għaddejjin minn problemi se jkunu jistgħu jċemplu u jingħataw għajnuna minn professjonisti dak il-ħin stess." Il-kantant stqarr ma' TVM li huwa xhieda ħajja tal-għajnuna li tagħti l-Caritas li kienet hemm għalih flimkien mal-ħbieb u familjari meta sab ruħu fi sqaq mudlam. Fl-isfond ta' rapport Ewropew li kkonkluda li ż-żgħażagħ Maltin l-għola fl-Ewropa li jabbużaw mid-droga kokaina, Faniello appella biex jagħmlu kuraġġ u jfittxu l-għajnuna. "Sfortuntament hawn Malta għandna rata għolja però jiena nagħmel appell lil dawk iż-żgħażagħ li għadhom fil-bidu biex ma jaqtgħux qalbhom jekk qed jidejqu jew jibżgħu jew għax jiġu ġġudikati jew għax hemm xi tip ta' mistħija jew xi problemi fil-familja ma jaqtgħux qalbhom u jagħmlu kuraġġ bis-sustanza se tmur għal agħar u hemm-għajnuna dan huwa l-appell tiegħi." Huwa kompla jgħid li l-ħidma tal-Caritas mhix biss relatata mal-vizzju tad-droga speċjalment fl-isfond tal-pandemija fejn qed tati ħafna għajnuna lil familji li għaddejjin minn problemi soċjali kawża tal-virus li ħakem id-dinja.